РЕГЛАМЕНТ (ЕО) № 1029/2008 НА КОМИСИЯТА
от 20 октомври 2008 година
за изменение на Регламент (ЕО) № 882/2004 на Европейския парламент и на Съвета с цел актуализиране на позоваванията на някои европейски стандарти
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 882/2004 на Европейския парламент и на Съвета от 29 април 2004 г. относно официалния контрол, провеждан с цел осигуряване на проверка на съответствието със законодателството в областта на фуражите и храните и правилата за опазване здравето на животните и хуманното отношение към животните (1), и по-специално член 64, параграф 2 от него,
като има предвид, че:
(1)
Регламент (ЕО) № 882/2004 на Европейския парламент и на Съвета установява хармонизирана рамка от общи правила за организирането на официалния контрол с цел проверка на съответствието със законодателството в областта на фуражите и храните, правилата за опазване здравето на животните и хуманното отношение към тях.
(2)
Съгласно член 12 от Регламент (ЕО) № 882/2004 компетентният орган определя лабораториите, които могат да извършват анализ на пробите, взети по време на официален контрол. Тези лаборатории трябва да бъдат акредитирани в съответствие с определени европейски стандарти.
(3)
Европейският комитет по стандартизация (CEN) е разработил европейски стандарти (EN стандарти), съответстващи на целите на Регламент (ЕО) № 882/2004, и по-специално що се отнася до акредитирането на лаборатории.
(4)
CEN замени европейските стандарти EN 45002 относно „Общи критерии за оценяване на изпитвателните лаборатории“ и EN 45003 относно „Системи за акредитиране на изпитвателните и калибриращите лаборатории. Общи изисквания за работа и признаване“ със стандарт EN ISO/IEC 17011 относно „Общи изисквания към органи по акредитация, извършващи акредитация на органи за оценка на съответствието“. Следователно е целесъобразно позоваванията на посочените европейски стандарти в член 12 от Регламент (ЕО) № 882/2004 да бъдат актуализирани.
(5)
Регламент (ЕО) № 882/2004 следва да бъде съответно изменен.
(6)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
В Регламент (ЕО) № 882/2004 г. член 12 се изменя, както следва:
1.
Член 12, параграф 2, буква б) се заменя със следния текст:
„б)
EN ISO/IEC 17011 относно „Общи изисквания към органи по акредитация, извършващи акредитация на органи за оценка на съответствието“;“
2.
В член 12, параграф 2 буква в) се заличава.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 20 октомври 2008 година.